Wara titjira ta' ħarira aktar minn siegħa, qed hawn Fiumicino fi triqti lejn Krakow, għax irrid ngħix u nħoss in-natura tat-Tatras. Il-muntanji għalina xi ħaġa ta' barra minn hawn, u ta' barra kollox aħjar. Imma mhux dejjem veru. Ilna fuq tletin sena li l-aħħar bastiment telaq minn Malta, imma r-rispett jew forsi l-inferjorità għadha magħna. Il-baħar isbaħ mill-muntanji. Il-baħar l-isbaħ ħaġa tal-univers. Sejjer fil-muntanji għal ġimgħa biex inbiddel ftit. Ikollok il-kavjar kuljum imma kultant xorta trid bajda moqlija. Qed nitkellem fuq in-natura u l-ftuħ u bħalissa qed f'ajruport. Tista' ssib kuntrast jaqta' aktar minn dan? Kobor kemm trid imma hawn għeluq li jifga. Hawn riħa qisha ta' plastik, li dieħla f'imniffsejja aktar minn tal-latrina tal-Belt ta' fejn il-venda. Qed nagħfas b'subgħajja fuq il-ġenb ta' rasi, ftit 'il fuq minn widnejja forsi din is-sensazzjoni negattiva jew nawżja iċċedi. Għadha ma ċedietx imma dawn iż-żewġ sekondi tal-għafsa huma aħjar mix-xejn, u avolja ma mmissx imnieħri r-riħa ta' plastik titlaq ftit, jew għallinqas hekk qed nikkonvinċi ruħi. L-ajruport, u warajh l-ajruplan. Il-prezz li trid tħallas biex titlaq għal ftit u jkollok xi erba' ġimgħat ta' qabel b'xi ħaġa quddiemek lejn xiex tħares waqt li maqbud f'rutina. Qabel, l-ajruport kont nassoċċjah mal-fatt li sejjer x'imkien. Imma issa dik qisha telqet. Id-daqq tal-vann tal-ġelat ma jimlilhiex l-istonku, l-ġelat biss jagħmilli hekk. Qed nitkellmu fuq ġelat, issostitwieh ma' kafè, jew ankè fis-sajf ħalli l-istess ġelat u hawn min jagħżel l-ajruport minflok xi bajja biex jieħu l-istess ġelat jew kafè. Xi ħaġa Maltija dik biss imma, le?